Kampagnen "Pas på min far" begynder i dag, hvor bilister bliver opfordret til at sænke farten for at passe på vejarbejderne. Men som noget nyt har Vejdirektoratet indgået et samarbejde med Rigspolitiet. Det fortæller DR Nordjylland. - Vi har god erfaring fra sidste år med at, når politiet er ude med deres fartkontroller i forbindelse med vejarbejde, så kører folk pænere, fortæller kommunikationschef Mette Lundorf fra Vejdirektoratet. I 2011 havde flere politiafdelinger på eget initiativ sat fartkontroller op ved vejarbejde flere steder, men i år vil alle politikredse blive direkte opfordret til det af Rigspolitiet. De første skilte i forbindelse med kampagnen bliver i dag sat op ved vejarbejdet på Europavej syd for Frederikshavn.

Opsummering:
Fra i dag skal nordjyske trafikanter ikke bare passe på orange kegler, betonklodser og arbejdende folk i forbindelse med vejarbejde - de skal også passe på politiet.